b'\n_START_ARTICLE_\nLavrenti Berija\n_START_SECTION_\nVarhaisvaiheet\n_START_PARAGRAPH_\nBerija oli syntyisin Merheulista, Abhasiasta, Gruusiasta (nyk. Georgia).  Etniselt\xc3\xa4 taustaltaan h\xc3\xa4n oli mingreli._NEWLINE_Berijan liittymisvuodeksi bol\xc5\xa1evikkeihin on ilmoitettu 1917, jolloin h\xc3\xa4n oli opiskelija. On v\xc3\xa4itetty ett\xc3\xa4 Berijan liittyminen on v\xc3\xa4\xc3\xa4rennetty ja ett\xc3\xa4 h\xc3\xa4n liittyi puolueeseen vasta 1919. _NEWLINE_Vuonna 1920 tai 1921 h\xc3\xa4n liittyi T\xc5\xa1ekaan, bol\xc5\xa1evikkien poliittiseen poliisiin. Men\xc5\xa1evikkien hallitsemassa Gruusian tasavallassa tapahtui bol\xc5\xa1evikkien vallankaappaus puna-armeijan tukemana, jossa T\xc5\xa1eka oli vahvasti mukana. Vuonna 1922 Berija oli Gruusian T\xc5\xa1ekan seuraajan, OGPU:n, varap\xc3\xa4\xc3\xa4llikk\xc3\xb6._NEWLINE_Berija oli varhain maanmiehens\xc3\xa4 Josif Stalinin tukena h\xc3\xa4nen valtaannousussaan kommunistisessa puolueessa ja neuvostohallituksessa. Vuonna 1924 Berija johti kansallismielisten kapinan tukahduttamista Tbilisiss\xc3\xa4, jossa sanotaan teloitetun 5\xc2\xa0000. T\xc3\xa4st\xc3\xa4 h\xc3\xa4net nimitettiin palkinnoksi Transkaukasian SFNT:n OGPU:n salaisen poliittisen osaston johtoon. Vuonna 1931 h\xc3\xa4nest\xc3\xa4 tuli Gruusian kommunistisen puolueen p\xc3\xa4\xc3\xa4sihteeri ja koko Transkaukasian 1932. T\xc3\xa4ss\xc3\xa4 toimessa h\xc3\xa4n oli vastuussa Stalinin puhdistuksista ja pakkokollektivisoinnista._NEWLINE_Kun Stalinin puhdistukset alkoivat 1934 Sergei Kirovin murhasta, Berija toimitti puhdistukset Transkaukasiassa ja nujersi poliittisesti myrskyis\xc3\xa4t tasavallat.\n_START_SECTION_\nNKVD:n johdossa\n_START_PARAGRAPH_\nElokuussa 1938 Stalin nimitti h\xc3\xa4net sis\xc3\xa4asiain varakansankomissaariksi huolehtimaan sis\xc3\xa4isest\xc3\xa4 turvallisuudesta ja poliisivoimista. Nikolai Je\xc5\xbeovin alainen NKVD pid\xc3\xa4tti ja tuomitsi miljoonia valtion vihollisiksi syytettyj\xc3\xa4 ihmisi\xc3\xa4 kuolemaan ja pakkoty\xc3\xb6leireille. Marraskuussa 1938 Berija asetettiin NKVD:n johtoon ylily\xc3\xb6nneist\xc3\xa4 syytetyn Je\xc5\xbeovin tilalle, ja sen j\xc3\xa4lkeen NKVD puhdistettiin ja puolet sen v\xc3\xa4est\xc3\xa4 korvattiin Berijan kaukasialaisilla luottomiehill\xc3\xa4._NEWLINE_Berijan nimi yhdistet\xc3\xa4\xc3\xa4n l\xc3\xa4heisesti puhdistuksiin, vaikka h\xc3\xa4n vapauttikin leireilt\xc3\xa4 100\xc2\xa0000 syytt\xc3\xb6m\xc3\xa4n\xc3\xa4 vangittua, ja syy vieritettiin Je\xc5\xbeovin niskoille. Pid\xc3\xa4tykset ja teloitukset jatkuivat kuitenkin l\xc3\xa4hes entiseen tapaan, ja 1940 niiden tahti kiihtyi taas. Berija valvoi my\xc3\xb6s v\xc3\xa4est\xc3\xb6n pakkosiirtoja Puolan it\xc3\xa4osasta ja Baltian maista. Maaliskuussa 1940 j\xc3\xa4rjestettiin 25\xc2\xa0700 puolalaisen teloitus._NEWLINE_Maaliskuussa 1939 Berija tuli ehdolle kommunistisen puolueen politbyrooseen. Vaikka h\xc3\xa4nest\xc3\xa4 ei tullut j\xc3\xa4sent\xc3\xa4 ennen kuin 1946, h\xc3\xa4n oli k\xc3\xa4yt\xc3\xa4nn\xc3\xb6ss\xc3\xa4 jo yksi Neuvostoliiton johtajista. Helmikuussa 1941 h\xc3\xa4nest\xc3\xa4 tuli kansankomissaarien neuvoston puhemies (p\xc3\xa4\xc3\xa4ministeri) ja hein\xc3\xa4kuussa 1941 Saksan hy\xc3\xb6kk\xc3\xa4yksen j\xc3\xa4lkeen valtion puolustuskomitean (GKO) j\xc3\xa4sen. Toisen maailmansodan aikana h\xc3\xa4n oli vastuussa sotatuotannosta vankity\xc3\xb6voimalla. H\xc3\xa4n oli vastuussa erityisesti ammusten ja Georgi Malenkovin kanssa lentokoneiden ja lentokoneiden moottorien tuotannosta._NEWLINE_Vuonna 1944, kun saksalaiset oli ajettu Neuvostoliiton maaper\xc3\xa4lt\xc3\xa4, Berija j\xc3\xa4rjesti erilaisten natsien kanssa yhteistoiminnasta syytettyjen kansalaisuuksien pakkosiirtoja, mukaan lukien t\xc5\xa1et\xc5\xa1eenit, inguu\xc5\xa1ien, Krimin tataarien ja volgansaksalaisten. Kaikki n\xc3\xa4m\xc3\xa4 kansat karkotettiin Keski-Aasiaan, ja huomattava osa kuoli.\n_START_SECTION_\nSodanj\xc3\xa4lkeinen toiminta\n_START_PARAGRAPH_\nJoulukuussa 1945 Berija luopui asemastaan sis\xc3\xa4isten asioiden ministeri\xc3\xb6ss\xc3\xa4 (MVD, NKVD:n seuraaja) mutta varap\xc3\xa4\xc3\xa4ministerin\xc3\xa4 hallitsi yh\xc3\xa4 kansallisen turvallisuuden asioita. Stalin l\xc3\xa4hestyi 70. ik\xc3\xa4vuottaan, ja salainen vallanperimyskamppailu hallitsi sodanj\xc3\xa4lkeisi\xc3\xa4 vuosia. Sodan j\xc3\xa4lkeen Stalinin todenn\xc3\xa4k\xc3\xb6isin seuraaja oli Andrei \xc5\xbddanov, Leningradin puolueen johtaja sodan aikana ja kaikkien kulttuuriasioiden vastaava vuodesta 1946. Vuonna 1946 Berija liittoutui Malenkovin kanssa \xc5\xbddanovia vastaan. Leningradin intellektuellit, kuten Anna Ahmatova, joutuivat vainotuiksi._NEWLINE_\xc5\xbddanov kuoli \xc3\xa4killisesti elokuussa 1948 ja Berija ja Malenkov p\xc3\xb6nkittiv\xc3\xa4t valtaansa \xc5\xbddanovin tukijoiden puhdistuksella. Yli 2000 teloitetun joukossa olivat \xc5\xbddanovin varamies Aleksei Kutzenov, talousjohtaja Nikolai Vozneseski, Leningradin puoluejohtaja Pjotr Popkov ja Ven\xc3\xa4j\xc3\xa4n SFNT:n p\xc3\xa4\xc3\xa4ministeri Mihail Rodionov. \xc5\xbddanovin kuoleman j\xc3\xa4lkeen Nikita Hru\xc5\xa1t\xc5\xa1ovia alettiin pit\xc3\xa4\xc3\xa4 mahdollisena vaihtoehtona Berijan\xe2\x80\x93Malenkovin akselille._NEWLINE_Sodan j\xc3\xa4lkeisin\xc3\xa4 vuosina Berija valvoi neuvostotyylisten salaisten poliisijoukkojen perustamista Varsovan liiton maihin. Neuvostoliiton ja Jugoslavian (Titon) v\xc3\xa4lirikon j\xc3\xa4lkeen h\xc3\xa4n j\xc3\xa4rjesti Unkarissa L\xc3\xa1szl\xc3\xb3 Rajkin ja T\xc5\xa1ekkoslovakiassa Rudolf Sl\xc3\xa1nsk\xc3\xbdn pid\xc3\xa4tykset ja n\xc3\xa4yt\xc3\xb6soikeudenk\xc3\xa4ynnit._NEWLINE_Salaisen poliisin suoran kontrollin h\xc3\xa4n j\xc3\xa4tti alaisilleen kuten Viktor Abakumoville ja Vsevolod Merkuloville mutta huolehti yh\xc3\xa4 yleisist\xc3\xa4 turvallisuusasioista. Hein\xc3\xa4kuussa 1945 h\xc3\xa4nest\xc3\xa4 tehtiin Neuvostoliiton marsalkka, vaikka h\xc3\xa4n ei ollut ikin\xc3\xa4 ollut sotilaskomentaja. H\xc3\xa4nen organisaatiollaan oli kuitenkin ollut merkitt\xc3\xa4v\xc3\xa4 osa Neuvostoliiton voitossa toisessa maailmansodassa.\n_START_SECTION_\nStalinin j\xc3\xa4lkeen\n_START_PARAGRAPH_\nJosif Stalin kuoli 5. maaliskuuta 1953 nelj\xc3\xa4n p\xc3\xa4iv\xc3\xa4n tajuttomuuden j\xc3\xa4lkeen. H\xc3\xa4n oli sy\xc3\xb6nyt p\xc3\xa4iv\xc3\xa4llist\xc3\xa4 Berijan ja muiden neuvostojohtajien kanssa aamuviiteen saakka. Ulkoministeri Vjat\xc5\xa1eslav Molotov v\xc3\xa4itti 1993 julkaistuissa muistelmissaan Berijan ylpeilleen Stalinin myrkytt\xc3\xa4misell\xc3\xa4, vaikka mit\xc3\xa4\xc3\xa4n t\xc3\xa4h\xc3\xa4n viittaavaa ei ole ilmennyt. Berijan kerrotaan kuitenkin est\xc3\xa4neen l\xc3\xa4\xc3\xa4k\xc3\xa4rinavun saamisen \xe2\x80\x9dnukkuvalle\xe2\x80\x9d Stalinille. On mahdollista, ett\xc3\xa4 muutkin neuvostojohtajat pysyiv\xc3\xa4t passiivisina ja antoivat Stalinin kuolla._NEWLINE_Stalinin kuoleman j\xc3\xa4lkeen Berija yhdisti entisen NKVD:n (maaliskuusta 1948 MVD) ja NKGB:n yhdeksi MVD:ksi, jonka johdossa h\xc3\xa4n oli. H\xc3\xa4nen liittolaisensa, Malenkov, nimitettiin p\xc3\xa4\xc3\xa4ministeriksi ja h\xc3\xa4n oli aluksi voimakkain mies Stalinin j\xc3\xa4lkeisess\xc3\xa4 Neuvostoliitossa. Berija nousi ensimm\xc3\xa4iseksi varap\xc3\xa4\xc3\xa4ministeriksi, ja h\xc3\xa4n oli toiseksi korkein johtaja, ja ottaen huomioon Malenkovin todellisten johtajankykyjen puutteen h\xc3\xa4n olisi saattanut nousta johtoasemaan. Hru\xc5\xa1t\xc5\xa1ovista tuli puolueen p\xc3\xa4\xc3\xa4sihteeri, mik\xc3\xa4 oli p\xc3\xa4\xc3\xa4ministeriytt\xc3\xa4 alempi asema._NEWLINE_Huolimatta Berijan menneisyydest\xc3\xa4 Stalinin julmimpana apurina h\xc3\xa4n oli eturiviss\xc3\xa4 aloitettaessa Stalinin kuoleman j\xc3\xa4lkeist\xc3\xa4 vapautumista. Berija keskeytti vasta-aloitetun juutalaisvainon ja vapautti suuren m\xc3\xa4\xc3\xa4r\xc3\xa4n poliittisia vankeja. Huhtikuussa h\xc3\xa4n allekirjoitti m\xc3\xa4\xc3\xa4r\xc3\xa4yksen, jolla kiellettiin kidutus Neuvostoliiton vankiloissa. V\xc3\xa4hemmist\xc3\xb6kansojen asemaa parannettiin ja presidium (entinen politbyroo) ja ministerineuvosto suostuteltiin sallimaan It\xc3\xa4-Saksalle poliittisia ja taloudellisia uudistuksia._NEWLINE_Useat kirjoittajat uskovat Berijan vapaamielisyyden olleen suosiontavoittelua, jolla pyrki valtaan. H\xc3\xa4nen menneisyytens\xc3\xa4 uskotaan kuitenkin est\xc3\xa4neen sen, ett\xc3\xa4 h\xc3\xa4n olisi voinut olla uskottava vapautumisen keulakuva. Olennaisena osana Neuvostoliiton uudistuksia salainen poliisi otettiin valtion ja puolueen valvontaan, eik\xc3\xa4 Berija voinut tehd\xc3\xa4 t\xc3\xa4t\xc3\xa4, koska poliisi oli h\xc3\xa4nen valtansa takeena._NEWLINE_Useat puoluejohtajat ep\xc3\xa4iliv\xc3\xa4t Berijan motiiveja. Hru\xc5\xa1t\xc5\xa1ov vastusti Berijan\xe2\x80\x93Malenkovin liittoa, mutta ei aluksi kyennyt haastamaan sit\xc3\xa4. Tilaisuus tuli kes\xc3\xa4kuussa 1953, kun It\xc3\xa4-Saksan kansannousu puhkesi It\xc3\xa4-Berliiniss\xc3\xa4. T\xc3\xa4m\xc3\xa4 vakuutti Molotovin, Malenkovin ja Nikolai Bulganinin siit\xc3\xa4, ett\xc3\xa4 Berijan politiikka oli vaarallista ja ett\xc3\xa4 se heikensi Neuvostoliiton asemaa. Muutamia p\xc3\xa4ivi\xc3\xa4 Berliinin tapahtumien j\xc3\xa4lkeen Hru\xc5\xa1t\xc5\xa1ov suostutteli puolueen muut johtajat vallankaappaukseen Berijaa vastaan, ja p\xc3\xa4\xc3\xa4liittolainen Malenkov hylk\xc3\xa4si h\xc3\xa4net nopeasti.\n_START_SECTION_\nKuolemantuomio\n_START_PARAGRAPH_\nKuvaukset Berijan viimeisist\xc3\xa4 hetkist\xc3\xa4 vallassa eroavat toisistaan suuresti. Viimeisimpien kuvausten mukaan Hru\xc5\xa1t\xc5\xa1ov kutsui presidiumin koolle 26. kes\xc3\xa4kuuta ja hy\xc3\xb6kk\xc3\xa4si Berijaa vastaan ja syytti t\xc3\xa4t\xc3\xa4 brittien agentiksi. Berija oli syyt\xc3\xb6ksist\xc3\xa4 t\xc3\xa4ysin ymm\xc3\xa4ll\xc3\xa4\xc3\xa4n. My\xc3\xb6s Molotov ja muut puhuivat Berijaa vastaan, ja Hru\xc5\xa1t\xc5\xa1ov ehdotti h\xc3\xa4nen v\xc3\xa4lit\xc3\xb6nt\xc3\xa4 erottamistaan. Georgi Malenkov painoi nappia, ja marsalkka Georgi \xc5\xbdukov ja ryhm\xc3\xa4 aseistettuja miehi\xc3\xa4 rynt\xc3\xa4si huoneeseen ja pid\xc3\xa4tti Berijan. _NEWLINE_Berija vietiin Lefortovon vankilaan ja sitten Moskovan ilmapuolustuksen komentajan ja Hru\xc5\xa1t\xc5\xa1ovin sota-ajan yst\xc3\xa4v\xc3\xa4n, kenraali Kiril Moskalenkon p\xc3\xa4\xc3\xa4majaan. H\xc3\xa4nen pid\xc3\xa4tyksens\xc3\xa4 pidettiin salassa, kunnes h\xc3\xa4nen l\xc3\xa4himm\xc3\xa4t luottomiehens\xc3\xa4 saatiin vangittua. Puna-armeijan yksik\xc3\xb6t riisuivat aseista Berijan alaiset NKVD:n joukot Moskovassa. Pravda ilmoitti Berijan pid\xc3\xa4tyksest\xc3\xa4 10. hein\xc3\xa4kuuta ja antoi kunnian Malenkoville ja kertoi Berijan rikkoneen puoluetta ja valtiota vastaan. Syksyll\xc3\xa4 l\xc3\xa4nsivalloissa levisi huhu, ett\xc3\xa4 Berija olisi p\xc3\xa4\xc3\xa4ssyt pakenemaan. Huhu osoittautui virheelliseksi 29. marraskuuta. 16. joulukuuta ilmoitettiin, ett\xc3\xa4 Berija ja kuusi rikoskumppania olivat olleet ulkomaisen tiedustelun palkkalistoilla ja juonineet jo vuosia ottaakseen vallan Neuvostoliitossa ja palauttaakseen kapitalismin._NEWLINE_Berija tuomittiin erityistuomioistuimessa, eik\xc3\xa4 h\xc3\xa4nelle sallittu edustajaa eik\xc3\xa4 valitusoikeutta. Kun kuolemantuomio julistettiin, Berija anoi Moskalenkon mukaan armoa polvillaan, mutta h\xc3\xa4net ja h\xc3\xa4nen alaisensa teloitettiin v\xc3\xa4litt\xc3\xb6m\xc3\xa4sti. H\xc3\xa4nen vaimonsa ja poikansa l\xc3\xa4hetettiin ty\xc3\xb6leirille. Berijan kuoleman j\xc3\xa4lkeen MVD hajotettiin ja salainen poliisi alennettiin ministeri\xc3\xb6st\xc3\xa4 komiteaksi (nimell\xc3\xa4 KGB), eik\xc3\xa4 kukaan tiedustelujohtaja en\xc3\xa4\xc3\xa4 saanut samanlaista valta-asemaa kuin Berija.\n_START_SECTION_\nHenkil\xc3\xb6kuva\n_START_PARAGRAPH_\nBerijan kuoleman j\xc3\xa4lkeen Hru\xc5\xa1t\xc5\xa1ov k\xc3\xa4ytti h\xc3\xa4nt\xc3\xa4 syntipukkina vuosien 1955\xe2\x80\x931964 destalinisaatiokampanjassa. Hru\xc5\xa1t\xc5\xa1ovin ajan j\xc3\xa4lkeen Berijasta ei juuri kuultu ennen Neuvostoliiton romahdusta 1991. Sittemmin arkistojen avautuminen ja silminn\xc3\xa4kij\xc3\xb6iden haastattelu on paljastanut koko kuvan Berijan urasta. Vuonna 1999 historioitsija Anton Antonov-Ovsejenko julkaisi kirjansa Berija, joka on ensimm\xc3\xa4inen henkil\xc3\xb6kuva. Kirjassa Berija paljastettiin my\xc3\xb6s sadistiksi._NEWLINE_Stephen F. Cohen on nimitt\xc3\xa4nyt Berijaa pahuuden ruumiillistumaksi._NEWLINE_Berija etsi Moskovasta teini-ik\xc3\xa4isi\xc3\xa4 tytt\xc3\xb6j\xc3\xa4, jotka h\xc3\xa4nen apurinsa toimittivat h\xc3\xa4nelle, joskus viisi, kuusi tai seitsem\xc3\xa4nkin kerrallaan. Tyt\xc3\xb6t pakotettiin strippaamaan, ja sen j\xc3\xa4lkeen Berija raiskasi heid\xc3\xa4t._NEWLINE_Berijan my\xc3\xb6s oletetaan henkil\xc3\xb6kohtaisesti kiduttaneen ja tappaneen monia puhdistusten uhreista, etup\xc3\xa4\xc3\xa4ss\xc3\xa4 naisia. H\xc3\xa4nen entisest\xc3\xa4 asunnostaan, joka on nykyisin Tunisian l\xc3\xa4hetyst\xc3\xb6n\xc3\xa4, on l\xc3\xb6ytynyt uhrien hautoja. Vuoden 2001 remontin yhteydess\xc3\xa4 keitti\xc3\xb6n seinien takaa l\xc3\xb6ytyi ihmisluita. Kellarissa, jossa Berija k\xc3\xa4ytti puhalluslamppua uhriensa kidutukseen, sein\xc3\xa4t ovat hiiltyneet mustiksi._NEWLINE_Maaliskuussa 2000 Ven\xc3\xa4j\xc3\xa4n federaation korkein oikeus hylk\xc3\xa4si Berijan sukulaisten anoman vuoden 1953 tuomion kumoamisen. Vaikka oikeus totesi, ett\xc3\xa4 syytteet maanpetoksesta ja vakoilusta olivat perusteettomia, se perusti p\xc3\xa4\xc3\xa4t\xc3\xb6ksens\xc3\xa4 h\xc3\xa4nen tunnettuihin henkil\xc3\xb6kohtaisiin ja poliittisiin rikoksiinsa. Berijan pojan Sergo Berijan mukaan h\xc3\xa4nen is\xc3\xa4ns\xc3\xa4 maine on loattu valehtelemalla ja vailla pohjaa olevalla panettelulla.'